У Карэлічах праведзены спартыўна-творчы фестываль «Трэцяму ўзросту — актыўнае даўгалецце» да Дня пажылых людзей

[27.09.2022 179](http://www.polymia.by/2022/09/u-karelichax-pravedzeny-sparty%d1%9ena-tvorchy-festyval-trecyamu-%d1%9ezrostu-akty%d1%9enae-da%d1%9egalecce-da-dnya-pazhylyx-lyudzej/) [Админ](http://www.polymia.by/author/inna/)

**27 верасня на базе былога Карэліцкага прафесійна-будаўнічага ліцэя праведзены спартыўна-творчы фестываль «Трэцяму ўзросту — актыўнае даўгалецце»з нагоды Дня пажылых людзей.**

















Для адкрыцця фестывалю слова прадастаўляецца намесніку старшыні Карэліцкага раённага выканаўчага камітэта, старшыні РА РГА «Белая Русь» Яўгену Чычкану. Яўген Мікалаевіч адзначыў, што мерапрыемства было вырашана правесці ў нестандартнай форме, якое ўключае спаборніцтвы, чаяпіцце, дэгустацыю сыроў, паслугі медыкаў. Пажадаў, каб у далейшым яно было масавым, а ўдзельнікам — моцнага здароўя і добрага настрою.

«На фестывалі сабраліся людзі залатога ўзросту, для каго ўзрост не перашкода», — сказала начальнік упраўлення па працы, занятасці і сацыяльнай абароне райвыканкама Іна Богуш і анансавала шэраг цікавых і карысных сустрэч, якія чакаюцца ў гэты дзень.

Сапраўды, у рамках правядзення спартыўна-творчага фестывалю была арганізавана дэгустацыя прадукцыі Карэліцкага сырцэха, выставы дэкаратыўна-прыкладной творчасці. Прадастаўлены паслугі медыцынскіх работнікаў: можна было памераць артэрыяльны ціск і зрабіць пульсаксіметрыю, атрымаць кансультацыю па прафілактыцы грыпу і  
COVІD-19 і адказы на хвалюючыя пытанні.













Супрацоўнікі Карэліцкага раённага аддзела па надзвычайных сітуацыях праводзілі гутаркі аб захаванні правіл пажарнай бяспекі.





Праводзіліся спартыўныя мерапрыемствы па гульні ў гарадкі, дартс, стральбе з пнеўматычнай вінтоўкі сярод членаў Карэліцкай аб’яднанай арганізацыі грамадскага аб’яднання «Беларускае таварыства інвалідаў».





Карэліцкім раённым краязнаўчым музеем былі арганізаваны выставы: «Сеяць разумнае, добрае, вечнае» — пра Заслужаных настаўнікаў Беларусі, ураджэнцаў Карэліцкага раёна і «Педагогі — патрыёты-героі»— пра настаўнікаў-удзельнікаў Вялікай Айчыннай вайны.

Удзельнікі фестывалю маглі паспрабаваць фітагарбату, якая была прыгатавана з лекавых траў.

Добрыя мелодыі падарылі людзям залатога ўзросту работнікі культуры раёна. Удзельнікі фестывалю таксама не засталіся ў даўгу — з іх вуснаў прагучалі вершаваныя радкі і народныя песні.

Пажаданні з нагоды Дня пажылых людзей выказалі ўдзельнікам фестывалю начальнік упраўлення па працы, занятасці і сацыяльнай абароны райвыканкама Іна Богуш, дырэктар Цэнтра сацыяльнага абслугоўвання насельніцтва Карэліцкага раёна Інэса Сямібратава, старшыня Карэліцкай раённай ветэранскай арганізацыі Валянціна Кошур.

